মৃদুভাষণ ডেস্ক::ইরাক ও ইরানের উত্তরাঞ্চলীয় সীমান্তবর্তী এলাকায় সোমবার (১৩ নভেম্বর) ভোরে শক্তিশালী ভূমিকম্প আঘাত এনেছে। এতে মৃতের সংখ্যা বেড়ে দু'শতাধিকে পৌছেঁচে। আহত হয়েছে আরও কয়েক হাজার। হতাহতের সংখ্যা আরও বাড়তে পারে বলে আশঙ্কা করা হচ্ছে। । ইতোমধ্যে আহতদের জরুরি চিকিৎসা সেবা দেওয়া শুরু হয়েছে বলেও জানা গেছে। রিখটার স্কেলে এই ভূমিকম্পের মাত্রা ছিল ৭ দশমিক ৩। দেশটির সরকারি সূত্র এ তথ্যের সত্যতা নিশ্চিত করেছে। খবর-বিবিসি, সিএনএন ও এনডিটিভির।
ইরানের জরুরি সেবা বিষয়ক প্রধান কর্মকর্তা পীর হোসেইন কুলিভান্দ রাষ্ট্রীয় টিভি চ্যানেল আইআরআইএনএন’কে বলেছেন, সীমান্ত থেকে ১৫ কিলোমিটার দূরের সারপোল-ই-জাহাদ শহরে অনেকে হতাহত হয়েছে। ভূমিধসের কারণে উদ্ধার কার্যক্রম ক্ষতিগ্রস্ত হচ্ছে।
রেড ক্রিসেন্টের কর্মকর্তারা বলেছেন, এ ঘটনায় ইরানের কমপক্ষে আটটি গ্রাম ক্ষতিগ্রস্ত হয়েছে। আরও অনেক এলাকায় বিদ্যুৎ এবং টেলিযোগাযোগ ব্যবস্থা ভেঙে পড়েছে। ভূমিকম্পের পর ভূমিধসের কারণে উদ্ধার কাজও ব্যাহত হচ্ছে।